TLOGISขอมติเพิ่มทุน950ล.ลุ้นโชคไอแพด
บลจ.บัวหลวง เดินหน้าเพิ่มทุน
17 ส.ค. 2554

บลจ.บัวหลวง เดินหน้าเพิ่มทุน 
TLOGIS มูลค่า 950 ล้านบาท ขอมติผู้ถือหน่วย 31 พ.ค.นี้ ผู้เข้าร่วมประชุมรับสิทธิลุ้นไอแพดฟรี
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ในฐานะผู้บริหารกองทุนรวมอสังหาริมทรัพย์ทีพาร์คโลจิสติคส์ (TLOGIS) จะจัดประชุมผู้ถือหน่วยลงทุนในวันที่ 31 พ.ค.นี้ เพื่อขอมติเพิ่มเงินทุนของกองทุนรวมอีกไม่เกิน 950 ล้านบาท จากปัจจุบันมีขนาดกองทุน 1,533 ล้านบาท
กองทุนจะนำเงินไปซื้ออาคารคลังสินค้าที่ตั้งอยู่ในโครงการไทคอน โลจิสติคส์ พาร์ค บางนา และที่ตั้งอยู่ในโครงการไทคอน โลจิสติคส์ พาร์ค แหลมฉบัง เพื่อเพิ่มช่องทางที่จะก่อให้เกิดรายได้และผลตอบแทนในรูปเงินปันผลแก่ผู้ถือหน่วยลงทุน อีกทั้งเป็นการกระจายการลงทุนของกองทุนไปในพื้นที่ต่างๆ เพิ่มขึ้น
“บลจ.บัวหลวงต้องการให้ผู้ถือหน่วยลงทุนเข้ามามีส่วนร่วมในการใช้สิทธิออกเสียงลงมติเพิ่มมากขึ้น จึงได้จัดของสมนาคุณพิเศษ ให้ผู้ถือหน่วยลงทุนที่ออกเสียงลงมติเพียงดำเนินการตามเงื่อนไขสามารถรับกระเป๋าผ้า TLOGIS จำนวนท่านละ 1 ใบ พร้อมรับ 1 สิทธิต่อ 1 ท่าน ร่วมลุ้น iPad with Wifi 32 GB (First Generation) 3 รางวัล” นายวศิน กล่าว
อย่างไรก็ตาม บลจ.บัวหลวง เชื่อว่าการเพิ่มทุนในครั้งนี้จะได้รับความสนใจจำนวนมาก หลังกองทุน TLOGIS ประกาศจ่ายเงินปันผลต่อเนื่อง ล่าสุดจ่ายเงินปันผลจากผลการดำเนินงานของไตรมาสแรกปีนี้ ในอัตราหน่วยลงทุนละ 0.21 บาท
สำหรับผู้ถือหน่วยลงทุนที่ไม่สะดวกมาประชุมสามารถส่งหนังสือมอบฉันทะและหลักฐานมายัง บลจ.บัวหลวง ก่อนวันที่ 31 พ.ค. 2554 หรือนำมาส่งต่อเจ้าหน้าที่ลงทะเบียนภายในวันที่ 31 พ.ค. 2554 ก่อนเริ่มการประชุม โดยมีสิทธิได้รับของสมนาคุณเช่นกัน